1.Úvod

Predkladaná výročná správa vypracovaná v súlade s článkom 17 ods. 1 nariadenia (ES) č. 1049/2001 o prístupe verejnosti k dokumentom Európskeho parlamentu, Rady a Komisie [ďalej len „nariadenie (ES) č. 1049/2001“] sa vzťahuje na vykonávanie Európskou komisiou v roku 2021 a vychádza zo štatistických údajov, ktoré sú zhrnuté v prílohe . Takisto sa odvoláva na zistenia európskej ombudsmanky o tom, ako Európska komisia vykonáva nariadenie a rozhodnutia vydané súdmi EÚ.

Rok 2021 bol ďalším rokom, v ktorom Európska komisia pokračovala v plnení svojich povinností týkajúcich sa transparentnosti v tieni pandémie ochorenia COVID-19, ale aj na základe ambícií v oblasti obnovy obsiahnutých v NextGenerationEU. Tento kontext ovplyvnil počet a povahu osobitných žiadostí predložených podľa nariadenia.

Štatistiky obsahujú počet prijatých žiadostí a odpovedí, ktoré na ne boli poskytnuté v roku 2021. Okrem toho poskytujú presnejšie údaje, pokiaľ ide o štatistiky za predchádzajúce roky, v nadväznosti na následné pravidelné kódovacie úpravy.

Zo štatistík vyplýva, že požadované dokumenty boli plne alebo čiastočne sprístupnené takmer v 74 % z 8 280 prípadov v prvej fáze a širší alebo dokonca plný prístup bol udelený v 38 % z 247 prípadov preskúmaných vo fáze opakovaného podania žiadosti. Tieto údaje potvrdzujú nielen otvorenosť Európskej komisie, ale aj záväzok inštitúcie v súvislosti s právom na prístup k dokumentom ako súčasť jej celkovej politiky transparentnosti.

V Európskej komisii sa prvé žiadosti o prístup k dokumentom spracúvajú decentralizovane na rôznych generálnych riaditeľstvách a útvaroch Komisie. Každé generálne riaditeľstvo a útvar Komisie vymenuje pre túto úlohu aspoň jedného právneho experta, ktorý je „koordinátorom prístupu k dokumentom“. V závislosti od veľkosti útvaru a počtu prijatých žiadostí týmto koordinátorom prístupu zvyčajne pomáhajú podporní zamestnanci a sú poverení koordináciou prípravy odpovedí v spolupráci s oddeleniami zodpovednými za príslušné oblasti politiky.

Opakovanými žiadosťami sa zaoberá osobitný tím v rámci oddelenia pre transparentnosť, správu dokumentov a prístup k dokumentom Generálneho sekretariátu, aby sa zaistilo nezávislé administratívne preskúmanie odpovede poskytnutej v prvej fáze. Toto oddelenie v úzkej spolupráci s Právnym servisom navyše poskytuje horizontálne usmernenia, odbornú prípravu a poradenstvo k vykonávaniu nariadenia všetkým generálnym riaditeľstvám a útvarom Európskej komisie, a tak zabezpečuje koordináciu a jednotné vykonávanie podrobných pravidiel uplatňovania nariadenia (ES) č. 1049/2001.

Toto oddelenie riadi aj Gestdem – informačný systém pre celú Európsku komisiu na spracúvanie prvých a opakovaných žiadostí o prístup k dokumentom. Európska komisia zároveň v roku 2021 pokračovala v rozvíjaní svojho budúceho systému na spracovávanie žiadostí o prístup prostredníctvom elektronického online portálu, konkrétne „elektronického prístupu k dokumentom Európskej komisie“ (EASE). Prvá verzia EASE sa uvedie do prevádzky v roku 2022 a bude poskytovať:

(1).nový online portál umožňujúci občanom i) predkladať svoje žiadosti o prístup k dokumentom Komisie a mať o nich prehľad; ii) komunikovať s Komisiou, ako aj iii) vyhľadávať predtým zverejnené dokumenty a

(2).nový systém správy vecí, ktorý zamestnancom Komisie umožní registrovať, prideľovať a spracovávať žiadosti o prístup k dokumentom. Projekt EASE nahradí Gestdem, súčasný IT systém používaný na tento účel.

Útvary Komisie sú podporované útvarom historických archívov Komisie (HAS), pokiaľ ide o archívy všetkých predchádzajúcich komisárov a kabinetov. V súvislosti so žiadosťami o prístup k dokumentom útvar historických archívov Komisie v roku 2021 poskytol pomoc útvarom Komisie v 175 prípadoch, najmä Generálnemu sekretariátu (22) a Generálnemu riaditeľstvu pre oblasť klímy (19), Generálnemu riaditeľstvu pre výskum a inovácie (18), Generálnemu riaditeľstvu pre obchod (14), Generálnemu riaditeľstvu pre energetiku (11) a Generálnemu riaditeľstvu zdravie a bezpečnosť potravín (8).

2.Sprístupňovanie informácií a dokumentov prostredníctvom registrov a internetových sídel

Komisia zverejňuje širokú škálu právnych, politických, administratívnych a iných dokumentov na rôznych webových sídlach a v rôznych registroch. Mnohé sú dostupné v registri dokumentov Komisie, registri delegovaných aktov a v iných firemných registroch, ktoré spravuje Generálny sekretariát, kým iné sú dostupné na webových sídlach, ktoré spravujú generálne riaditeľstvá, alebo na webovom sídle EUR-Lex.

Aktualizovaná verzia registra dokumentov Komisie (ďalej len „RegDoc“) bola uvedená do prevádzky 17. mája 2021. Obsahuje nové funkcie vyhľadávania, lepšie používateľské rozhranie a lepšiu prezentáciu dokumentov. Od roku 2022 sa v RegDoc začnú zverejňovať nové typy dokumentov. Vďaka lepšej architektúre IT je možné RegDoc integrovať s niektorými ďalšími registrami, ktoré spravuje Generálny sekretariát Európskej komisie. Toto je ďalšia fáza projektu. Vďaka týmto integráciám budú dokumenty zverejnené v iných registroch Generálneho sekretariátu dostupné aj prostredníctvom RegDoc.

V roku 2021 bolo do RegDoc vložených 15 009 nových dokumentov (pozri prílohu – tabuľka 1), ktoré patrili do týchto kategórií: C, COM, JOIN, OJ, PV, SEC alebo SWD .

V roku 2021 počet návštevníkov webového sídla „Prístup k dokumentom“ na portáli Europa dosiahol 15 222 v porovnaní so 14 716 v predchádzajúcom roku. Obdobne sa počet zobrazených stránok zvýšil o viac ako 37 %, teda na 33 508 zobrazených stránok (pozri prílohu – tabuľka 2).

3.Analýza žiadostí o prístup k dokumentom

3.0.Počet žiadostí (príloha – tabuľky 3 a 4)

Ako je znázornené v grafe, v roku 2021 dosiahol počet prvých žiadostí 8 420. Tento údaj znamená nárast o 5,2 % v porovnaní s rokom 2020. Európska komisia poskytla 8 280 odpovedí podľa nariadenia (ES) č. 1049/2001 a 9 141 odpovedí celkovo.